Dikjarazzjoni speċjali mill-President Tusk dwar ir-rispons tal-UE għall-attakk ta' Salisbury Il-waranofsinhar it-tajjeb, nixtieq nagħmel dikjarazzjoni speċjali dwar is-segwitu għad-deċiżjonijiet tal-Kunsill Ewropew tal-ġimgħa li għaddiet dwar l-attakk ta' Salisbury. Biex infakkarkom, il-ġimgħa li għaddiet il-Kunsill Ewropew ikkundanna bl-aktar mod qawwi possibbli l-attakk reċenti f'Salisbury. Il-Kunsill Ewropew qabel mal-valutazzjoni tal-gvern tar-Renju Unit li hemm probabbiltà kbira li l-Federazzjoni Russa hija responsabbli u li ma hemm l-ebda spjegazzjoni alternattiva plawsibbli. Iddeċidejna li nsejħu lura l-Ambaxxatur tal-UE għar-Russja għal konsultazzjonijiet. Bħala segwitu dirett għad-deċiżjoni tal-Kunsill Ewropew tal-ġimgħa li għaddiet li jkun hemm reazzjoni għar-Russja fi ħdan qafas komuni, illum 14-il stat membru diġà ddeċidew li jkeċċu diplomati Russi. Miżuri addizzjonali, inkluż aktar espulsjonijiet f'dan il-qafas komuni tal-UE ma għandhomx jiġu esklużi fil-ġranet u l-ġimgħat li ġejjin. Nibqgħu kritiċi tal-azzjonijiet tal-gvern Russu, iżda fl-istess waqt, illum aħna l-Ewropej – flimkien mal-poplu Russu – nibku l-vittmi tan-nar traġiku fil-belt ta' Kemerovo fil-Lvant tas-Siberja. Qegħdin fil-ħsibijiet u fil-qlub tagħna.